Az állampolgári jogok országgyűlési biztosának jogkörében eljáró
adatvédelmi biztos 
Jelentése
az OBH 2197/2006. számú ügyben

Előadó: Dr. Kovács Orsolya Ágota
Az eljárás megindítása
Egy Budapest, terézvárosi szülő, panaszában azt sérelmezte, hogy a terézvárosi önkormányzat átalakította az ún. „Ovi-suli” programját, és erről az érintett gyermekek szüleit olyan időben értesítette, amikor a kerületi általános iskolákban a beiskolázási eljáráshoz kapcsolódó szülői értekezletek és nyílt napok már lezajlottak.
A panasszal kapcsolatosan az országgyűlési biztos általános helyettese a nevelés megválasztásához és a művelődéshez való jog valamint a tanszabadsághoz fűződő jog sérelmének gyanúja miatt indított vizsgálatot, amely során felvilágosítást kért Budapest Terézváros polgármesterétől.

Az érintett alkotmányos jog
A Magyar Köztársaság Alkotmánya
67. § (1) A Magyar Köztársaságban minden gyermeknek joga van a családja, az állam és társadalom részéről arra a védelemre és gondoskodásra, amely a megfelelő testi, szellemi és erkölcsi fejlődéséhez szükséges. (2) A szülőket megilleti az a jog, hogy a gyermeküknek adandó nevelést megválasszák.
70/F. § (1) A Magyar Köztársaság biztosítja az állampolgárok számára a művelődéshez való jogot. (2) A Magyar Köztársaság ezt a jogot a közművelődés kiterjesztésével és általánossá tételével, az ingyenes és kötelező általános iskolával, képességei alapján mindenki számára hozzáférhető közép- és felsőfokú oktatással, továbbá az oktatásban részesülők anyagi támogatásával valósítja meg.

Alkalmazott jogszabályok
1993. évi LXXIX. törvény a közoktatásról (Kt.)

Megállapított tényállás
A Terézvárosi Önkormányzat Lendvay Utcai Óvodájában – a Bajza Utcai Általános Iskola közreműködésével – alkalmazott ún. „Ovi-suli” Óvoda-iskola nevelési program keretében a gyermekek az óvoda után az általános iskola 4. osztályáig ugyanabban az épületben tanultak tovább úgy, hogy a gyerekeket a korábban velük foglalkozó – két diplomával rendelkező – óvodapedagógus tanította az első két osztályban.
A fenntartó úgy döntött, hogy a továbbiakban nem támogatja ezt a programot, hanem az óvodát az Országos Óvodai Programnak megfelelő pedagógiai programmal működteti tovább. Az épületet fokozatosan az óvoda rendelkezésére bocsátja, lehetőséget biztosítva az iskolának a fokozatos kivonulásra. Ennek megfelelően a 2006/2007-es tanévben már nem indít az Óvi-suli program alapján első évfolyamot.

A vizsgálat megállapításai
A program átalakításának szakmai előkészítése 2006. januárban kezdődött, a képviselőtestület az ügyben február 16-án hozott határozatot, a szülők tájékoztatására a határozathozatalt követően került sor. A program átalakítása során az önkormányzat a Kt. 102. § (3) bekezdésében foglalt előírásoknak megfelelően járt el.
A polgármester álláspontja szerint az iskolaválasztás során az Óvi-suli program átalakítása miatt a szülőket és a gyermekeket nem érhette hátrány, hiszen a kerületben minden nagycsoportos óvodás gyermek január 12-én ingyenesen megkapta a kerületi általános iskolák beiskolázási tájékoztató füzetét, melyek alapján a szülők gyermeküknek iskolát választhattak.
Az iskolaválasztás elősegítése érdekében valamennyi kerületi általános iskolában nyílt napokat és szülői értekezletet tartottak a leendő iskolások és szüleik részére. Ezek azonban már lezajlottak addigra, amikor a szülők az Ovi-suli program átalakításáról, tehát az általános iskolai részben való továbbtanulás lehetőségének megszüntetéséről szóló tájékoztatást megkapták.
A Kt. 13. § (1) bekezdése szerint a szülőt megilleti a nevelési, illetőleg nevelési-oktatási intézmény szabad megválasztásának joga. Álláspontom szerint ez a jog magában foglalja a szülő jogát arra, hogy a gyermeke adottságainak, képességeinek, érdeklődésének leginkább megfelelő iskola kiválasztásához szükséges tájékoztatást megkapja, igénye szerint gyermeke leendő tanáraival, azok nevelési módszereivel személyesen is megismerkedjen. A jelen esetben azonban az Ovi-suli programban résztvevő gyermekek szülei az önkormányzat megfelelő időben történő tájékoztatásának hiányában – az iskolaválasztás talán legfontosabb, az általános iskolákról való információszerzési szakaszában – abban a téves feltevésben voltak, hogy gyermekük általános iskolai továbbtanulása a program keretében megoldott, ezért nem szükséges más iskolák nevelési programját megismerniük. Amikor pedig a fenntartónak a program átalakítására vonatkozó határozatáról értesültek, az iskolaválasztásról szóló felelősségteljes döntés meghozatalához szükséges információkat már nem tudták teljes körűen beszerezni. 
Mindezek alapján – álláspontom szerint – az önkormányzat megkésett tájékoztatása miatt sérültek az érintett gyermekeknek és szüleiknek a szabad iskolaválasztáshoz fűződő jogaik, ami a művelődéshez való joggal és a nevelés szabad megválasztásával összefüggésben visszássághoz vezetett.
Ez a jogsérelem elkerülhető lett volna, ha a szülőket a nevelési program átalakításának tervezetéről már annak elhatározásakor – azaz január hónap folyamán – tájékoztatják.

Figyelemfelhívás
Az Obtv. 17. § (1) bekezdése alapján felhívom Budapest Terézváros Önkormányzata képviselő testületének figyelmét arra, hogy a jövőben, a kerületi közoktatási nevelési program esetleges átalakításakor az érintett gyermekek szüleit a tervezett változtatásokról, megfelelő időben tájékoztassa.

Budapest, 2007. július 27.

Dr. Péterfalvi Attila sk.